PATVIRTINTA

Šilalės rajono savivaldybės administracijos direktoriaus

2019 m. spalio 3 d. įsakymu

Nr. DĮV-775

1 priedas

**BENDROJI GAISRINĖS SAUGOS ĮVADINĖ INSTRUKCIJA NR. 1**

**I SKYRIUS**

**BENDROSIOS NUOSTATOS**

1. Įstaigos pavadinimas: Šilalės rajono savivaldybės administracija.
2. Įstaigos adresas: J. Basanavičiaus g. 2, Šilalė.
3. Svarbiausios veiklos rūšys: Lietuvos Respublikos savivaldybių veikla.
4. Už įstaigos gaisrinę saugą yra atsakingas įstaigos vadovas arba vadovo įgaliotas atsakingas asmuo, kuris atlieka šias funkcijas:
   1. užtikrina šios instrukcijos ir kitų priešgaisrinę saugą reglamentuojančių teisės aktų reikalavimų vykdymą;
   2. rengia gaisrinės saugos instrukcijas;
   3. atlieka darbuotojų instruktavimą, mokymą ir atestavimą priešgaisrinės saugos klausimais;
   4. užtikrina reikiamą darbuotojų instruktavimo vykdymą; vykdomi šie valstybės tarnautojų ir darbuotojų instruktavimai gaisrinės saugos klausimais:
      1. įvadinis (bendras);
      2. periodinis (darbo vietoje);
      3. papildomas (darbo vietoje).
5. Įvadinis (bendras) instruktažas organizuojamas visiems valstybės tarnautojams ir darbuotojams, pradedantiems eiti pareigas ar dirbti.
6. Periodinis instruktažas darbo vietoje atliekamas ne rečiau kaip kartą per 12 mėnesių.
7. Papildomai darbo vietoje instruktuojama pakeitus gaisrinės saugos instrukciją (išskyrus redakcinio pobūdžio pakeitimus), darbo vietą, pasikeitus darbo funkcijoms, įvykus sprogimui arba kilus gaisrui, paaiškėjus, kad darbuotojas stokoja reikiamų gaisrinės saugos žinių.
8. Visi instruktažai registruojami gaisrinės saugos instruktažų registracijos žurnale.
9. Įstaigos darbuotojų gaisrinės saugos mokymą ir atestavimą (žinių tikrinimą) ne rečiau kaip kartą per trejus metus privalo organizuoti įstaigos vadovas pagal Minimalių reikalavimų valstybės tarnautojų ir darbuotojų priešgaisrinės saugos mokymo programą.
10. Valstybės tarnautojai ir darbuotojai privalo:
    1. laikytis nustatytų gaisrinių reikalavimų darbo vietoje, vykdyti vadovų ir asmenų, atsakingų už gaisrinę saugą, nurodymus;
    2. darbo metu naudotis tvarkingais darbo prietaisais, įrengimais;
    3. baigęs darbą sutvarkyti, išvalyti darbo vietą ir išjungti nenaudojamus įrenginius;
    4. žinoti darbo vietoje esančių gaisro gesinimo, ryšio ir signalizacijos priemonių išdėstymo vietas, mokėti tomis priemonėmis naudotis.

**II SKYRIUS**

**PATALPŲ EKSPLOATAVIMO REIKALAVIMAI**

**PRIEŠGAISRINĖS SAUGOS ATŽVILGIU**

1. Patalpose turi būti pirminių gaisro gesinimo priemonių.
2. Gaisrinės saugos ženklai turi atitikti teisės aktų reikalavimus.
3. Evakuacijos krypties ir informacijos ženklai, nurodantys gesintuvų laikymo vietą, turi būti išdėstyti taip, kad iš bet kurios patalpos vietos gerai būtų matomas bent vienas kiekvienos rūšies ženklas.
4. Ant evakuacijos keliuose esančių durų turi būti evakuacijos kryptį nurodantys ženklai, kurių bent vienas turi būti gerai matomas iš bet kurio evakuacijos kelio taško.
5. Evakuacijos keliai ir išėjimai turi būti neužkrauti, parengti žmonėms evakuoti. Durys evakuaciniuose išėjimuose iš vidaus turi lengvai atsidaryti bet kuriuo paros metu.
6. Evakuacijos kelių grindų danga turi būti pritvirtinta.
7. Rūkyti galima tik tinkamai įrengtose vietose, kuriose yra nedegus indas nuorūkoms.
8. Pastatuose ir statiniuose įvairių komunikacijų vamzdynus draudžiama atšildyti atvira ugnimi.

**III SKYRIUS**

**ELEKTROS ĮRENGINIAI, APSAUGA NUO STATINIO ELEKTROS KRŪVIO**

1. Elektros tinklai ir įrenginiai turi būti įrengiami, eksploatuojami ir remontuojami griežtai laikantis galiojančių įrenginių taisyklių (instrukcijų) reikalavimų, kitų teisės aktų, nustatančių elektros įrenginių eksploatavimą ir naudojimą, reikalavimų. Jų techninė būklė turi būti saugi gaisro ir sprogimo atžvilgiu.
2. Laikiną elektros instaliaciją leidžiama naudoti tik statybos, remonto ar avarijų likvidavimo metu.
3. Kilnojamieji elektros šviestuvai turi būti su nedegiais gaubtais arba metaliniais tinkleliais. Šiems elektros šviestuvams ir kitiems kilnojamiesiems elektros įrenginiams turi būti naudojami tik lankstūs kabeliai.
4. Atstumas nuo elektros šviestuvų iki sandėliuojamų degių medžiagų turi būti ne mažesnis kaip 0,5 m.
5. Elektros šviestuvuose turi būti naudojamos ne didesnės galios elektros lempos, negu nurodyta šviestuvų techninėse charakteristikose.
6. Pastebėjus elektros tinklų ir įrenginių gedimus, sukeliančius kibirkščiavimą, kabelių, laidų ir variklių kaitimą, būtina juos nedelsiant išjungti ir pašalinti gedimus.
7. Eksploatuojant elektros įrenginius, draudžiama:
   1. šildyti patalpas nestandartiniais (savos gamybos) elektros prietaisais;
   2. naudotis netvarkingomis rozetėmis, kištukais, atsišakojimo dėžutėmis, jungikliais bei kita elektros instaliacijos įranga;
   3. elektros laidus, lempas, šviesos sklaidytuvus, šildytuvus uždengti degiomis medžiagomis;
   4. į vieną elektros šakutės lizdą jungti kelis didelio galingumo prietaisus;
   5. naudoti elektros virdulius, šildymo prietaisus tam tikslui nepritaikytose vietose ir palikti juos įjungtus be priežiūros;
   6. kabinti šviestuvus ir kitus daiktus tiesiog ant elektros laidų.
8. Atvirosios instaliacijos laidai ir kabeliai tose vietose, kuriose galima juose mechaniškai pažeisti, turi būti papildomai apsaugoti.

**IV SKYRIUS**

**ŠILDYMAS**

1. Visi šildymo įrenginiai turi būti įrengti ir eksploatuojami pagal gamintojo instrukcijose ir kituose teisės aktuose nustatytus priešgaisrinės saugos reikalavimus, o prieš šildymo sezono pradžią jie turi būti patikrinti ir suremontuoti.
2. Draudžiama palikti be priežiūros įjungtus neautomatinius dujinius prietaisus.
3. Šildymui galima naudoti tik uždaro tipo pramoninės gamybos šildymo prietaisus ir tam tikslui skirtoje vietoje pagal gamintojo instrukciją.

**V SKYRIUS**

**PATALPŲ UŽDARYMO TVARKA PASIBAIGUS DARBUI**

1. Patalpos, prieš jas uždarant, tikrinamos, kad būtų išvengta ne darbo metu gaisrų, medžiagų savaiminio užsidegimo atvejų.
2. Pasibaigus darbui, valstybės tarnautojas ar darbuotojas prieš uždarydamas patalpas privalo patikrinti:
   1. ar nesijaučia patalpose dujų, degėsių ar kitų nebūdingų specifinių kvapų;
   2. ar išjungti elektros įrenginiai, ventiliacijos sistemos, apšvietimai;
   3. ar įjungtos stacionarinės gaisro gesinimo ir signalizacijos priemonės, ar jos sukomplektuotos ir tvarkingos;
   4. ar pašalintos iš patalpų šiukšlės, ar nepalikta pašalinių degių skysčių bei lengvai užsiliepsnojančių medžiagų;
   5. ar uždaryti langai ir kitos angos;
   6. ar neužkrauti priėjimai prie gaisro gesinimo priemonių, evakuacinių išėjimų;
   7. ar nėra pasilikusių pašalinių žmonių.

**VI SKYRIUS**

**AKTYVIOSIOS GAISRINĖS SAUGOS PRIEMONĖS**

1. Aktyviosios gaisrinės saugossistemos ir gaisrinės automatikos įrenginiai turi būti nuolat veikiantys ir tvarkingi, atitikti statinio projektą.
2. Įstaigos atsakingi asmenys privalo organizuoti ir (ar) atlikti aktyviųjų gaisrinės saugos priemonių techninę priežiūrą.
3. Patalpų aktyviųjų gaisrinės saugos priemonių išbandymas turi būti atliekamas ne rečiau kaip kartą per metus.
4. Gaisrinės saugossistemos ir gaisrinės automatikos įrenginiai, mažinantys grėsmę žmonėms ir jų turtui, skirti gaisrui aptikti, pranešti apie jį, gesinti, dūmams ir šilumai šalinti ar kelioms šioms funkcijoms vykdyti, turi būti techniškai tvarkingi ir veikiantys.

**VII SKYRIUS**

**GAISRO GESINIMO ĮRENGINIAI**

1. Patalpose turi būti užrašai (ženklai), nurodantys gesintuvų laikymo vietą. Tiek patalpoje, tiek lauke užrašai turi būti gerai matomi, įrengti 2–2,5 m aukštyje nuo grindų ar žemės.
2. Ugnies gesintuvo korpusas turi būti nudažytas raudonai, valstybine kalba ant gesintuvo turi būti nurodyta jo panaudojimo būdas, užpildymo data ar galiojimo laikas.
3. Gesintuvo, kurio pasibaigęs garantinis laikas, gesinimo medžiagos kiekis ir kokybė turi būti tikrinami tik gamintojo ar jo įgalioto atstovo. Gesintuvus, kurių garantinis laikas pasibaigęs, laikyti objektuose ir naudoti gaisrui gesinti draudžiama.
4. Gesintuvai turi būti:
   1. laikomi lengvai prieinamose ir matomose vietose, apsaugotose nuo tiesioginių saulės spindulių poveikio, ne arčiau kaip per 1 m nuo šildymo prietaisų;
   2. kabinami ne aukščiau kaip per 1,5 m nuo grindų iki gesintuvo apačios ir taip, kad atidarytos patalpos durys netrukdytų jų paimti;
   3. statomi gaisrinių čiaupų spintelėse arba prie jų, gaisriniuose skyduose arba ant grindų, laikomi specialiose spintelėse, dėžėse ar stovuose;
   4. laikomi taip, kad būtų matyti užrašai.
5. Draudžiama pirmines gaisrų gesinimo priemones ir inventorių naudoti ne pagal paskirtį.
6. Pirminės gaisro gesinimo priemonės turi būti nesugedę ir nuolat paruošti darbui.
7. Gesintuvų, kitos gaisrinės įrangos paleidimo įtaisai turi būti užplombuoti.
8. Gesintuvo naudojimo instrukcija yra priklijuota ant gesintuvo korpuso. Joje piešinėliais parodyta, kokius gaisrus galima gesinti ir kaip paleisti gesintuvą; visų gesintuvų paleidimo būdas yra panašus: reikia nutraukti plombą ir ištraukti apsauginį kaištį, gesintuvo žarnelę su difuzoriumi nukreipti į gaisro židinį ir nuspausti rankenėlę. Instrukcijoje turi būti pažymėta, ar leidžiama gesinti veikiančius elektros įrenginius (iki kokios įtampos).

**VIII SKYRIUS**

**VALSTYBĖS TARNAUTOJŲ IR DARBUOTOJŲ VEIKSMAI KILUS GAISRUI**

1. Kiekvienas valstybės tarnautojas ir darbuotojas, pastebėjęs gaisrą, privalo:
   1. nedelsiant pranešti apie gaisrą ugniagesiams telefonu 112;
   2. imtis priemonių informuoti žmones apie gaisrą ir organizuoti jų bei materialinių vertybių evakuaciją;
   3. gesinti gaisrą turimomis priemonėmis;
   4. iškviesti Administracijos direktorių ar atsakingą asmenį į gaisravietės objektą.
2. Atvykęs į gaisravietę Administracijos direktorius privalo:
   1. įsitikinti, ar iškviesti ugniagesiai;
   2. vadovauti žmonių evakavimui ir gaisro gesinimui, kol atvyks ugniagesiai;
   3. prireikus iškviesti dujų ūkio, greitosios pagalbos ir kitas tarnybas;
   4. sustabdyti darbus, kol gaisras neužgesintas.

\_\_\_\_\_\_\_\_\_\_\_\_\_\_\_